Gordhan uit Engeland herroep: Nie ANC-besluit nie, sê MantashePravin Gordhan, die minister van finansies (Oktober 2016) Foto: Kopano Tlape/GCIS Pres. Jacob Zuma se besluit om minister van finansies, Pravin Gordhan, en sy adjunk Mcebisi Jonas van ŉ beleggerskonferensie oorsee te herroep, het niks met die ANC se nasionale uitvoerende komitee te doen nie, het Gwede Mantashe, sekretaris-generaal van die party, Maandag gesê. “Dit is ŉ regeringsaak, ons weet nie hoe dit gedoen is of wie toestemming gegee het nie, ons is nie bewus daarvan nie,” het Mantashe aan verslaggewers in Johannesburg gesê ná die regerende party se NUK-vergadering die afgelope naweek. Zuma het Gordhan en Jonas Maandag herroep, terwyl hulle op pad was na ŉ geskeduleerde program om met sakeleiers en graderingsagentskappe in Engeland te vergader. Die verklaring wat die presidensie uitgereik het, het nie die redes aangedui waarom die twee mans herroep is nie. Bloomberg het Maandag berig die minister het aan die internasionale nuusagentskap gesê hy is van voornemens om sy vergadering met buitelandse beleggers in Londen af te handel. Hy sou Maandagaand na Suid-Afrika terugkeer. Dennis George van die vakbondfederasie Fedusa, wat deel is van die Gordhan-afvaardiging, het aan ŉ radiostasie gesê Gordhan het die versekering gegee dat die reis sou voortgaan soos geskeduleer. Jonas sou Maandagaand na die Verenigde State van Amerika vertrek vir ŉ beleggerskonferensie. Zuma se besluit het ŉ mening laat herleef dat ŉ kabinetskommeling om die draai is. Spanning tussen Gordhan se span by die tesourie en ondersteuners van Zuma wat Gordhan uit sy amp wil verwyder, het onlangs toegeneem. Dit is vererger deur die hofsaak wat Gordhan teen die omstrede Gupta-familie gebring het. Gordhan wil hê die hooggeregshof moet ŉ verklaringsbevel uitreik wat hom verhoed om in te tree tussen banke en hul kliënte. Die Guptas het noue bande met Zuma. Die saak word Dinsdag aangehoor. Die nuus dat Gordhan herroep is, het dadelik ŉ impak op die rand gehad. “Nadat die R12.31/USD, R13.38/EUR en R15.45/GBP gehaal het, het die geldeenheid verswak op gerugte dat die nasionale tesourie se beleggerskonferensie ontbreek is toe Gordhan beveel is om na Suid-Afrika terug te keer,” het Investec gesê. Bloomberg het gesê die rand het tot soveel as 1.9% teen die dollar verswak ná Zuma Gordhan en Jonas herroep het. Lees alle vorige berigte oor Pravin Gordhan op Maroela Media.